Marți, 26 martie, în "Gara Sud" a orașului, de foarte mulți ani dezafectată, situată pe șoseaua Portului din municipiul Giurgiu, a fost găsit cadavrul unui bărbat necunoscut.
Din discuțiile avute cu cei prezenți la fața locului, se pare că cel mort ar fi fost descoperit de câțiva tineri ce se aflau prin acea zonă. Surprinși de prezența bizară și inertă a celui mort, aceștia au sunat la Poliție de unde s-a deplasat o echipă care a constatat că omul era de ceva timp mort.
În continuare organele de anchetă încearcă să afle identitatea celui mort și evident circumstanțele în care s-a produs decesul persoanei găsite, considerată de aceștia ca "moarte suspectă"!
Este al doilea cadavru descoperit în municipiu, după ce, cu o săptămână în urmă, era găsit decedat, la domiciliul său din bulevardul Mihai Viteazu, individul ce exasperase ani buni vecinii cu gunoaiele pe care le depozita la el în curte…
(Jurnal)